جرا حزب نبيلة منيب يصحح الخطأ اللي جبد عليه بزاف ديال الصداع والهضرة، فالليست النسائية للانتخابات الجماعية بجماعة خريبكَة، من بعد ما وضع صور المرشحات اللي ماحطوش تصاورهم وجبد عليه النحل، لكن مالقاش فالمقابل حل للحجاب الإسلامي اللي تبين أن كَاع المرشحات دايرينو، حتى هذوك اللي ماكانوش دايرين صورهم فاللول. هذ الليست واخا تصححات، وتمسحات اللولة من باج الفرع الإقليمي للحزب، مازال كتطرح تساؤل حول مرجعية هذ العيالات المنتميات لهذ الحزب الاشتراكي، اللي كاملات دايرين الزيف، وهذشي مازال خالق جدل كبير على مواقع التواصل الاجتماعي، اللي تساءلو روادو على سبب اعتماد الحزب لليست كلها عامرة بالمحجبات بدون أدنى استثناء، واخا الحزب يساري تقدمي. عبد اللطيف أكنوش، الاستاذ الباحث فالعلوم السياسية، حتى هو من الناس اللي طرحو هذ التساؤل، بالقول: “نبيلة منيب تطفئ الشمعة في ترشيحات النساء “المْزِيّْفات” فخريبگة!! السيدة دخلات للظلمة بالمعقول وهي تنتصر للإسلامويسراوية”. ومع هذ السقطة المدوية للاشتراكي الموحد، كشف أكنوش، فحسابو على “فيسبوك”، أنه مابقاش شي حزب يمكن الإنسان يصوت عليه “مابقى علامن تسلّم ولا تصوتْ في اليسار التقليدي، ماعليكم غا بالأحزاب القديمة، حينت ماتبدّل صاحبك غا بما أقود منّو”، حسب تعبيرو. وزاد، فتدوينة أخرى ليه على فيسبوك، كيقول “هذ التصرف والانحراف ليس غريبا عمّن لازال يثق في السحر والشعوذة وأنواع البخور لإبعاد “العين وسوء الطالع والسحور”، فإشارة لنبيلة منيب. وفتدوينة ثالثة، أكد أكنوش أن بحال هذ اللباس لا علاقة ليه بالحرية الفردية ولا هم يحزنون “الحجاب ديال اليسار الاشتراكي الموحد، لباس سياسي خاص بالإخوان المسلمين هدفه “التميز على الاحزاب السياسية المنافسة الضالة”... المرشحين للانتخابات أحرار في لباسهم، هذا مافيه شك، ونبيلة منيب عندها الحق حتى لهاذ النقطة!” وتابع أن الحجاب بالشكل للي كايلبسوه لعيالات من جيل الثمانينات للآن، “ماشي لباس عادي بحال “الفوالار” أو “الزِّيفْ” لّي كانوا كايلبسوه أمهاتنا وأخواتنا المغربيات من بكري، لا، “الحجاب” للي لابسينو عيالات اليسار الاشتراكي الموحد ديال نبيلة منيب فخريبگة على الأقل “لباس سياسي” خاص بالإخوان المسلمين للتميز عن الاحزاب السياسية المنافسة من عهد حسن البنا في 1926 في مصر وباقي للآن كايدافعوا عليه داخل التنظيم العالمي للاخوان المسلمين”. وعلى هذشي، أكد أكنوش أن هذ اللباس “ما عندو علاقة بالحرية الفردية، لان الاخوانية “ملزمة” بارتدائه تماما كالنازيين والفاشيين و”قمصانهم السوداء” في عهد أدولف هيتر وموسوليني...مافيها لا “كا” ولا “سمكا”، لا حرية فردية، لا خْرا لمشاش!!”، على حساب هضرتو. 
بعدما ناض عليه الصداع. حزب منيب صحح الليست النسائية ديالو وحط تصور المرشحات اللي كلهم بالحجاب.. وأكنوش: هاد الحجاب ديال الإسلاميين داروه باش يميزو الأخوات على “الأحزاب الضالة” ولا علاقة ليه مع الحريات الفردية.. ومنيب تنتصر للإسلامويسراوية